ಗೋನ್ ವಿತ್ ದ ವಿಂಡ್ ಖ್ಯಾತಿಯ ಆಸ್ಕರ್ ಪ್ರಶಸ್ತಿ ವಿಜೇತೆ ಹಿರಿಯ ನಟಿ ಒಲಿವಿಯಾ ಡಿ ಹ್ಯಾವಿಲ್ಯಾಂಡ್ ನಿಧನ ಪ್ಯಾರಿಸ್: ಗೋನ್ ವಿತ್ ದ ವಿಂಡ್ಖ್ಯಾತಿಯ ಎರಡು ಬಾರಿ ಆಸ್ಕರ್ ಪ್ರಶಸ್ತಿ ಪಡೆದಿರುವ ಹಾಲಿವುಡ್ ನ ಹಿರಿಯ ನಟಿ ಒಲಿವಿಯಾ ಡಿ ಹ್ಯಾವಿಲ್ಯಾಂಡ್ ನಿನ್ನೆ ಪ್ಯಾರಿಸ್ ನ ತಮ್ಮ ನಿವಾಸದಲ್ಲಿ ನಿಧನ ಹೊಂದಿದ್ದಾರೆ. ಅವರಿಗೆ 104 ವರ್ಷ ವಯಸ್ಸಾಗಿತ್ತು. ಆಸ್ಕರ್ ಪ್ರಶಸ್ತಿ ವಿಜೇತೆ ಜಾನ್ ಫೊಂಟೈನ್ ಅವರ ಸೋದರಿಯಾಗಿರುವ ಹ್ಯಾವಿಲ್ಯಾಂಡ್ ಅವರು ವಯೋಸಹಜ ಕಾರಣದಿಂದ ನಿಧನ ಹೊಂದಿದ್ದಾರೆ ಎಂದು ನ್ಯೂಯಾರ್ಕ್ ಮೂಲದ ಪತ್ರಿಕೆ ತಿಳಿಸಿದೆ. ಬಹಳ ಖ್ಯಾತಿ ತಂದುಕೊಟ್ಟ ಗೋನ್ ವಿತ್ ದ ವಿಂಡ್ ಚಿತ್ರದ ಪ್ರಮುಖ ಕಲಾವಿದರಲ್ಲಿ ಬದುಕುಳಿದವರಲ್ಲಿ ಹ್ಯಾವಿಲ್ಯಾಂಡ್ ಕೊನೆಯವರಾಗಿದ್ದರು. ಇದು 1939ರಲ್ಲಿ ತೆರೆಗೆ ಬಂದಿತ್ತು. ತಮ್ಮ 6 ದಶಕಗಳ ಸುದೀರ್ಘ ವೃತ್ತಿ ಬದುಕಿನಲ್ಲಿ ಹ್ಯಾವಿಲ್ಯಾಂಡ್ ಅವರ ದ ಸ್ನೇಕ್ ಪಿಟ್ ಚಿತ್ರ ಅವರಿಗೆ ಬಹಳ ಅಚ್ಚುಮೆಚ್ಚಾಗಿತ್ತಂತೆ. 1916ರ ಜುಲೈ 1ರಂದು ಜಪಾನ್ ನ ಟೋಕ್ಯೋದಲ್ಲಿ ಜನಿಸಿದ ಹ್ಯಾವಿಲ್ಯಾಂಡ್ ಉತ್ತಮ ಕೌಟುಂಬಿಕ ಹಿನ್ನೆಲೆ ಹೊಂದಿದ್ದರು, ಎರಡು ಬಾರಿ ವಿವಾಹವಾಗಿದ್ದರು. ಮಾರ್ಕಸ್ ಗೂಡ್ ರಿಚ್ ಮತ್ತು ಪಿಯರ್ರೆ ಗಾಲಂಟೆ ವಿಚ್ಛೇದನದಲ್ಲಿ ಕೊನೆಯಾಯಿತು. 1953ರ ನಂತರ ಪ್ಯಾರಿಸ್ ನಲ್ಲಿ ನೆಲೆಸಿದರು. ತಮ್ಮ ಐಷಾರಾಮಿ ಬಂಗಲೆಯಲ್ಲಿ 2016ರಲ್ಲಿ ಜನ್ಮ ಶತಮಾನೋತ್ಸವವನ್ನು ಆಚರಿಸಿದ್ದರು. ಇವರು ಪುತ್ರಿ ಗಿಸೆಲೆ ಗಲಂಟೆ ಚುಲಕ್, ಅಳಿಯ ಆಂಡ್ರ್ಯೂ ಚುಲಕ್ ಮತ್ತು ಸಂಬಂಧಿಕರನ್ನು ಅಗಲಿದ್ದಾರೆ.